Mindannyian a Kempelen Farkas Gimnáziumba járunk, már 6 éve osztálytársak vagyunk, és nagyon jó barátok. Az idei felkészülés eléggé kalandos volt, az iskolák bezárása előtt elkezdtünk készülni a versenyre, azonban a lezárások megakadályozták a gyűléseinket, így csak az elmúlt egy hónapban tudtunk igazán készülni, hiszen számunkra nagyon motiváló egymás társasága, és online ez nem volt túl jó. Az enyhítések után újra elkezdtünk összejárni és programokat szervezni, többek között bicikliztunk, fociztunk, társasoztunk, rengeteget csocsóztunk, és természetesen jókat ettünk.

Fontosnak tartjuk a másokkal való kollaborációt, ezért büszkék vagyunk arra, hogy egy román és egy amerikai csapattal is beszéltünk a verseny folyamán. Megosztottuk tudásunkat és ötleteinket, emellett a kutatási projektünkről is kikértük véleményüket. Nagyon tetszett nekik, sok értékes fejlesztési javaslatot kaptunk. Az osztályunk és neves kutatók is segítették munkánkat, az osztály volt az alkalmazásunk fő tesztelője, ezért nagyon hálásak vagyunk mindnyájuknak.

A találkozásainkon próbáltuk minél hatékonyabban beosztani az időnket. Először kitűztük aznapi céljainkat, majd szétosztottuk a feladatokat. Ha valaki hamarabb kész volt segített a többieknek. A munka után mindig játszottunk egy kicsit, hiszen a pihenés nagyon fontos. A találkozások között egyénileg is haladtunk. A versenynek köszönhetően megtanultuk jól beosztani az időnket, ami az online oktatás alatt nagyon hasznos volt. Emellett rengeteg hasznos képességre tettünk szert, ami az FLL-en túl is nagy segítségünkre lesz.

A hatékonyság érdekében vezetőket választottunk, akik gyorsabbá tették a döntéshozatalt, és motiválták a csapat tagjait. Attila a kutatásért, Simon a robotért, Adél pedig a jókedvért volt felelős. Egy korosztályba tartozunk, bár a személyiségünk igen különböző, de az évad folyamán remekül összeszoktunk, és egy összetartó csapattá váltunk.